Tarybos Direktyva
1988 m. gruodžio 19 d.
iš dalies pakeičianti Direktyvą 80/215/EEB dėl gyvūnų sveikatos problemų, turinčių įtakos Bendrijos vidaus prekybai mėsos produktais
(88/660/EEB)
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 43 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
atsižvelgdama į Ekonomikos ir socialinių reikalų komiteto nuomonę [3],
kadangi Direktyvos 80/215/EEB [4] su paskutiniais pakeitimais, padarytais Direktyva 87/491/EEB [5], 4 straipsnio 1 dalyje yra apibrėžti apdorojimo būdai, kurie galėtų mėsos produktuose sunaikinti gyvulių ligų sukėlėjus, kad Bendrijos vidaus prekyba šiais produktais nebūtų draudžiama;
kadangi įgyta patirtis ir mokslo bei mėsos technologijų pažanga suteikia galimybę taikyti naujus, būtinas garantijas suteikiančius apdorojimo būdus;
kadangi šio apdorojimo būdo taikymas kartu su kitais, anksčiau nustatytais būdais, palengvins laisvą apyvartą Bendrijoje, o tai padidins produkcijos vertę ir leis išvengti ligos plitimo rizikos;
kadangi buvo pareikšta mokslinė nuomonė, kad ligi šiol minimiems produktams taikyta penkių kilogramų svorio riba gali būti panaikinta, jei ir toliau laikomasi visų kitų šiuo metu galiojančių apsaugos priemonių,
PRIĖMĖ ŠIĄ DIREKTYVĄ:
1 straipsnis
Direktyvos 80/215/EEB 4 straipsnio 1 dalies a punkto ii papunkčio antroji įtrauka iš dalies pakeičiama taip:
1. Antroji įtrauka panaikinama.
2. Buvusios ketvirtosios įtraukos pirmoje dalyje žodžiai "kurio metu temperatūra turi būti ne mažesnė kaip 70 °C…" keičiami žodžiais "kurio metu temperatūra gabalo viduryje turi būti ne mažesnė kaip 70 °C…"
2 straipsnis
Valstybės narės priima įstatymus ir kitus teisės aktus, kurie, įsigalioję ne vėliau kaip iki 1989 m. balandžio 1 d., įgyvendina šią direktyvą. Apie tai jos nedelsdamos praneša Komisijai.
3 straipsnis
Ši direktyva skirta valstybėms narėms.
Priimta Briuselyje, 1988 m. gruodžio 19 d.